Sewe stemme wat met een hart saamsing - FAK
Jy met jou musiek soos reën oor my … met 'n Kaleidoskoop van kleur laat dit iets wat
Toe bring Jacques de Villiers, oftewel Joshua na die Reën soos hy in die Afrikaanse musiekbedryf bekendstaan, dié sewe vriende, waaronder hyself, Anique en Jouba Jordaan van Kaleidoskoop, Len Muller, Lizandra Winter, Leon Gropp en Liani Reynolds, bymekaar om Musiek soos Grond te vorm.
Hy sê daar was vir hom 'n gemis aan kameraadskap tussen musikante.
Hy sê hy het eendag besef dat mense in die gehoor, by konserte, soos grond is waarop musiek val.
"Elkeen ervaar dit anders en uit daardie belewenis groei iets uniek."
Dis ook juis Musiek soos Grond se doel dat mense wat daarna gaan kom luister, veel eerder met 'n afwagting as 'n verwagting na vertonings moet kom.
Musiek soos Grond bring 'n klomp vriende byeen wat dit geniet om saam musiek met een boodskap te maak, maar tog uniek bly. Die twee opkomende konserte, waarvan nog een in Mei by die Big Red Barn in Irene, Centurion, plaasvind, is daarop gemik om dié kunstenaars 'n platform te gee om hulle hoendervelmooi lirieke, lewensverhale en veelsydigheid op die verhoog met gehore te deel. Buiten dat die sewe musikante saam gaan sing, gaan hulle ook mekaar begelei tydens optredes.
Anique Jordaan, die vrouekunstenaar van Kaleidoskoop, sê Musiek soos Grond is musiek met goeie lirieke en hart.
Jouba Jordaan, haar sangmaat, sê: "Ons wil net die alternatief bied. Ek is baie bly dat dit uiteindelik gebeur, want dit het vir lank in ons almal se harte gebroei."
Len Muller sê hulle wil mense net inspireer met Musiek soos Grond, terwyl Liani Reynolds sê daar is 'n eenheid tussen hulle.
Leon Gropp som Musiek soos Grond as 'n klomp dromers, wat saamdroom om 'n platform te skep vir ander dromers op.
Lizandra Winter meen Musiek soos Grond voel soos 'n veilige tuiste.
Dié groep musikante het onlangs ook saam 'n splinternuwe enkelsnit opgeneem en 'n musiekvideo daarvan laat vervaardig. "'Lugballon' Is 'n pragtige kontemporêre hartsliedjie, met die boodskap dat jou uitkyk op die lewe dikwels bepaal hoe jy situasies hanteer.
Len het "Lugballon" se openingswysie op die kitaar gesit en tokkel, terwyl Anique met die idee van die lugballon as metafoor vorendag gekom het. Jacques het alles bymekaar getrek en die meeste van die lirieke geskryf, asook die vervaardiging van die bykomende instrumente behartig, terwyl Leon en Jouba hand bygesit het met idees, raad en advies.
Dié musiekvideo weerspieël wat Musiek soos Grond is. Al die tonele speel in verskillende dele van die natuur af wat simboliseer dat baie dinge met grond en dan ook musiek kan gebeur – 'n woud, 'n grasveld, 'n grondpad.
Musiek soos Grond sal ook groei namate die beweging groei.
Deure open om 17:00 en sluit weer om 22:00. Gaste is welkom om piekniekkomberse, kampstoele of kussings te bring om op te sit terwyl hulle saamkuier.